<classify> KATIKA kuendeleza Sayansi, Teknolojia na Ubunifu nchini , umefanyika utafiti utakaowawezesha wavuvi kupata taarifa mbalimbali za soko la bidhaa zao ikiwa ni pamoja na kujua bei ya siku kwa kutumia teknolojia ijulikanayo kama FISHMOB.Mhadhiri Mwandamizi kutoka Ndaki ya Sayansi ya Kilimo na Teknolojia ya Uvuvi Chuo Kikuu cha Dar es Salaam UDSM, Dk. Paul Onyango alisema hayo kwenye mkutano wa waandishi wa habari uliozungumzia Mkutano wa viongozi wa Baraza la Sayansi Kanda ya Afrika unaotarajiwa kufanyika Novemba 11 hadi 15, mwaka huu.Mkutano huo unaandaliwa na Tume ya Taifa ya Sayansi na Teknolojia Costech jijini Dar es Salaam ambao utahudhuriwa na watu wapatao 250 ambao ni wadau wa Sayansi, Teknolojia na Ubunifu.Dk. Onyango ambaye ni mnufaika wa miradi ya mashirikiano kati ya nchi ya Afrika Kusini na Tanzania alisema utafiti huo wa kutumia teknolojia ya FISHMOB aliufanya baada ya kugundua wavuvi hawapati hela wanayostahili kutokana na kupangiwa bei na wanunuaji.Alisema matumizi ya teknolojia hiyo itakuwa ni msaada pia kwa serikali kupitia wizara ya uvuvi kwa kuwa inatumia fedha nyingi kwa ajili ya kupata takwimu mbalimbali kuhusu uvuvi pale inapohitaji.Naye Mkurugenzi Mkuu wa Costech, Dk. Amos Nungu alisema mkutano huo utajadili masuala mbalimbali ya kimkakati ya kuendeleza na kuratibu sayansi hususani katika Bara la Afrika. Mada kuu za mkutano ni uwezo wa Sayansi kwa maendeleo endelevu, ushiriki wa umma katika masuala ya sayansi, Teknolojia na ubunifu, utafiti katika muktadha wa changamoto za ulimwengu, alisema.Pia kuimarisha mifumo ya utafiti Barani Afrika, ushirikishwaji wa jinsia katika utafiti wa kuimarisha ushirikiano wa kimkakati katika kuendeleza sayansi, teknolojia na ubunifu. Alisema Mada hizo zitasaidia kutayarIsha ajenda za mkutano wa Baraza la Dunia utakaofanyika Afrika Kusini mwaka kesho.Naye Meneja Utafiti wa Sayansi na Uhai Costech, Hulda Gideon alisema katika mkutano huo kutakuwa na mambo mbalimbali katika wiki hiyo ya maonyesho ya sayansi na teknoloji.Pia kutakuwa na mikutano midogo midogo ya kimataifa ambayo wajumbe wake watatoka kwenye taasisi zinazoendeleza na kuratibu masuala ya sayansi. Alisema wajumbe hao watajadili ajenda za mkutano wa kimataifa wa taasisi za utafiti utakaofanyika Pretoria Afrika Kusini mwaka kesho, mwaka jana ulifanyika Ivory CoastKwa upande wake Kaimu Mkurugenzi wa Utafiti katika tume hiyo, Mohammed Sheikh alisema mkutano huo ni nafasi ya pekee kwa Tanzania kwa kuwa kutakuwa na mabaraza ya kidunia ya utafiti yakizungumzia ajenda ya kidunia kuwa matokeo ya sayansi yatumike katika maendeleo ya jamii pamoja na watunga sera.Si mabaraza ya utafiti tu ambayo Tanzania itanufaika lakini faida nyingine ni kuwa mwenyeji wa mkutano huo kwani watafiti wakubwa wote watashiriki na hivyo tunaweza kupata rasilimali zaidi kwa ajili ya utafiti pamoja na kubadilishana uzoefu.Kuwepo kwa watafiti magwiji 250 kwa mara moja sio kitu rahisi, alisema. mwisho  <topic>: kitaifa 